**Prilog 5. Opis poslova - Grupa 1 i Grupa 2**

**OPIS POSLOVA**

|  |  |
| --- | --- |
| **Naručitelj:** | Općina Viškovo |
| **Predmet nabave:** | Usluge logopeda za potrebe rehabilitacijskog tima za projekt „Za sretnije djetinjstvo“ i logoped za predškolsku djecu |
| **Evidencijski broj nabave:** | 18/24 |

**PROJEKT „ZA SRETNIJE DJETINJSTVO“**

Projekt „ Za sretnije djetinjstvo“ usmjeren je na pružanje podrške djeci s područja općine Viškovo s poteškoćama u razvoju, ranog, predškolskog i školskog uzrasta, uključujući i učenike srednjih škola. Podrška se pruža kroz tri aktivnosti: rad rehabilitacijskog tima, mobilnog tima i školu trčanja.

Osnovni uvjet za sudjelovanje u projektu je da dijete ima prebivalište na području općine Viškovo. Za prijavu je potrebna dokumentacija iz koje je vidljiva poteškoća djeteta odnosno nalaz, mišljenje liječnika ili stručnjaka o važnosti uključivanja u programe rehabilitacijske ili psihosocijalne podrške, rješenje nadležnog tijela ili rješenje o primjerenom obliku školovanja. Ukoliko je dijete iz obitelji slabijih socijalno-ekonomskih mogućnosti, u program se uključuje temeljem rješenja na pravo korištenja dječjeg doplatka ili uz dokaz da je iz obitelji s troje i više djece.

Za ostvarenje što boljih rezultata u radu s djecom koristit će se multidisciplinarni timski pristup kad god je to moguće. Nakon provedene stručne procjene, dijete se uključuje u jedan ili više oblika podrške, ovisno o njegovim potrebama te broju raspoloživih termina.

Svaki stručnjak priprema individualni plan rada iz vlastite domene, a koji se odnosi na individualan i/ili grupni rad, te način evaluacije napretka pojedinog djeteta. Članovi stručnih timova međusobno komuniciraju i razmjenjuju informacije, te predlažu način rada za optimalan razvoj i napredak pojedinog djeteta.

Zbog što efikasnije primjene odabranih metoda, a u cilju dobrobiti i napretka obuhvaćena djece, stručnjaci surađuju s obiteljima uključene djece, informiraju ih o odabranim metodama rada, te im preporučuju metode za rad kod kuće. Osim s roditeljima, stručnjaci surađuju i sa članovima stručnih timova vrtića i škola kako bi se osigurala optimalna sinergija svih uključenih, a za dobrobit i brži napredak djeteta.

Rehabilitacijski tim u sastavu psihologa, edukacijskog rehabilitatora s edukacijom iz senzorne integracije te logopeda radit će primarno s djecom s teškoćama u razvoju ranog, predškolskog i mlađeg školskog uzrasta. Rehabilitacijski tim djeluje u prostoru senzorne sobe u sklopu osnovne škole Sveti Matej u Viškovu, a stručna podrška uključuje individualne terapije i terapije u malim grupama. Na temelju stručne procjene i individualnih potreba djeteta poticat će razvoj kognitivnih, funkcionalnih, komunikacijskih i socijalnih vještina. Osim rada s djecom, u sklopu rehabilitacijskog tima provode se i radionice grupne podrške za roditelje.

**GRUPA 1: USLUGE LOGOPEDA ZA POTREBE REHABILITACIJSKOG TIMA - „ZA SRETNIJE DJETINJSTVO“**

Predviđeno je pružanje usluge stručne podrške logopeda u sklopu rehabilitacijskog tima – „Za sretnije djetinjstvo“ u trajanju od 300 školskih sati u razdoblju do 31.12.2024. godine. Usluga će se provoditi na lokaciji senzorne sobe i rehabilitacijskog kabineta, u prostoru osnovne škola „Sveti Matej“ na adresi Vozišće 13, 51216 Viškovo.

**POMOĆI I NAKNADA OBITELJIMA ZA DJECU**

**GRUPA 2: USLUGE LOGOPEDA ZA PREDŠKOLSKU DJECU**

Općina Viškovo financira ovu aktivnost u sklopu pomoći i naknada obiteljima za djecu. Namijenjena je djeci koja su školski obveznici, a imaju određene teškoće govorno-jezičnog spektra koje mogu utjecati na usvajanje znanja u školi. Osnovni uvjet je da dijete ima prebivalište na području općine Viškovo.

Predviđeno je pružanje usluge logopeda za potrebe predškolske djece (školskih obveznika) polaznika vrtića na području općine Viškovo u trajanju od ukupno 210 školskih sati u razdoblju do 31.12.2024. godine. U cilju dobrobiti i napretka djece školskih obveznika, logoped surađuju s obiteljima uključene djece, informira ih o odabranim metodama rada, te im preporučuje metode za rad kod kuće. Osim s roditeljima, logoped surađuju i sa članovima stručnih timova vrtića kako bi se osigurao optimalan napredak djeteta te što bolju pripremu za polazak u školu.

Usluga će se provoditi u prostoru Dječjeg vrtića Viškovo Vozišće 19D, 51216 Viškovo.